钦定古今图书集成/明伦汇编/官常典/第633卷 > 张彝
## 钦定古今图书集成/明伦汇编/官常典/第633卷 > 张彝

按《魏书》本传，“彝字庆宾，清河东武城人。曾祖幸慕容
超东牟太守。后率户归国。世祖嘉之，赐爵平陆侯，拜
平远将军、青州刺史。祖准之袭，又为东青州刺史。父
灵真，早卒。彝性公彊，有风气，历览经史。高祖初，袭祖
侯爵。世宗亲政，罢六辅，彝与兼尚书邢峦闻处分非
常，出京奔走，为御史中尉甄琛所弹，诏书切责之。寻”
除安西将军、秦州刺史。彝务尚典式，考访故事，及临
陇右，弥加讨习，于是出入直卫，方伯威仪，赫然可观。
羌、夏畏伏，惮其威整，一方肃静，号为“良牧。”其年冬，太
极初就，彝与郭祚等俱以勤旧被征。及还州，进号抚
军将军。彝表解州任，诏不许。彝敷政陇右，多所制立，
宣布新风，革其旧俗，民庶爱仰之。为国造佛寺，名曰
“兴皇。”诸有罪咎者，随其轻重，谪为土木之功，无复鞭
杖之罚。时陈留公主寡居，彝意愿尚主，主亦许之。仆
射高肇亦望尚主，主意不可。肇怒，谮彝于世宗，称彝
擅立刑法，劳役百姓。诏遣直后万贰兴驰驿检察。贰
兴，肇所亲爱，必欲致彝深罪。彝清身奉法，求其愆过，
遂无所得见。代还洛，停废数年。除光禄大夫，加金章
紫绶。